Naď, Jaroslav, minister obrany SR (2020-09-17):
Mrzí ma, že pán predseda zahraničného výboru ako najslušnejší zo slušných povedal svoje a odišiel, ale nevadí. Zaútočil na mňa na základe neviem čoho, pretože ja som vo svojom vystúpení na žiadneho človeka neútočil. Čo som povedal a za tým si stojím, je to, že túto tému zneužíva najmä Ľudová strana Naše Slovensko na strašenie ľudí a zároveň že ju zneužíva, a to som nepovedal menovite, ale teraz to poviem, pán podpredseda SMER-u Blaha na klamanie a strašenie ľudí. Preto som to povedal, lebo som mal možnosť čítať jeho bláznivý status, ktorý dal, kde naklamal toľko vecí, že som sa rozhodol nahrať video a jasne som doložil dôkazmi, koľkokrát v jednom statuse dokázal pán Blaha klamať. Ak pán Blanár si myslí, že toto je neslušné správanie ministra národnej obrany, tak ja mu hovorím, že podľa môjho názoru je to štandardné správanie ministra obrany, ktorý reaguje na to, keď podpredseda najväčšej opozičnej strany úplne a jasne klame a zavádza. Pán Blanár ma zároveň obvinil, že som sa nezúčastnil zahraničného výboru. Nuž ja vám poviem, ako to bolo. Ja som bol tu v Národnej rade Slovenskej republiky pripravený na rokovanie zahraničného výboru, len zahraničný výbor sa akosi nedokázal uzniesť. Ako viete, je potrebný nejaký počet poslancov, ak sa nemýlim nadpolovičná väčšina, aby bol uznášaniaschopný, takže sami viete, že z pätnástich poslancov tam nebolo ani osem. Ja som tu poctivo bol na tú diskusiu pripravený, ale, žiaľ, poslanci sa neuzniesli, tak som išiel naspäť na ministerstvo. Keď prišiel alternatívny termín, vážený pán predseda zahraničného výboru, ktorý sa tu nenachádzate vo svojej slušnosti, tak som jasne deklaroval, že cez alternatívny termín nemôžem sa zúčastniť toho výboru, pretože predkladám materiály na rokovaní vlády Slovenskej republiky. Ale pán najslušnejší predseda zahraničného výboru odmietol zmeniť termín. Tak nech mi nehovorí, že ja som nechcel viesť odbornú diskusiu. Vždy, keď som prišiel na zahraničný výbor, keď som bol pozvaný, som prišiel. Toto bola jediná výnimka a bol som tam, len nebol uznášaniaschopný. A je to jeho vizitka, predsedu výboru, že nedokázal zabezpečiť ani osem poslancov Národnej rady, aby sa toho výboru zúčastnili. Toľko na tému slušnosti pána predsedu zahraničného výboru. Na druhej strane (reakcia z pléna), tak si zabezpečte, aby tam mal osem poslancov, bežne sa to robí (reakcia z pléna), bežne sa to robí. Takže pán predseda (reakcia z pléna), takže pán predseda (zaznievanie gongu) zahraničného výboru nech mi nehovorí, že ja som sa nechcel zúčastniť. Ja som sa chcel zúčastniť, dokonca som tu bol. Druhá vec, nedá sa reagovať hlavne kvôli tomu, že pán predseda sa rozhodol niečo tu povedať a odísť preč. Zároveň mi dovoľte povedať to, že keď hovorí pán predseda zahraničného výboru, a teda plánovaný to podpredseda Národnej rady Slovenskej republiky o dôveryhodnosti, tak až zimomriavky mi behajú po chrbte. Toto je dôveryhodný človek? To už stokrát radšej Peter Pellegrini ako on. Zároveň (reakcia z pléna), dobre, radšej tu ani nebudem hovoriť o všetkých prehmatoch, už to tu aj Jožo Pročko, myslím, hovoril, čo tu zabezpečoval, čo zabezpečoval pán Blanár v Žiline a ako prišiel k pozemkom a podobným veciam tuto v Bernolákove. Takže pán Blanár nech o slušnosti nehovorí nič, lebo to, čo tu predviedol, to bolo ťažké divadlo. No a potom ja som vedel, že tu budem mať ťažkú úlohu, lebo mal som hovoriť o vzdelávaní s poslaneckým klubom Ľudovej strany Naše Slovensko. No to samo osebe mi príde ako oxymoron, ale okej. Pán Mizík, vy zase viete robiť s počítačom, mimochodom? Vy budete hovoriť o tom, čo je vzdelávanie alebo nie je vzdelávanie, keď neviete robiť s počítačom? Vy? (Reakcie z pléna.) Vy (reakcia z pléna), vy (reakcia z pléna), k veci, však to sú, veď tí štyria vojaci, pán Mizík, sú učitelia, oni sú učitelia. S vami hovoriť o vzdelávaní, ktorý neviete robiť s počítačom a zrazu viete? S vami hovoriť, pán Mizík, o nejakom menučku? Však keď vy potrebujete menučko, tak vám sem nechám doniesť dva kilo kebabu a budete spokojný, celý poslanecký klub. Keď mi tu hovorí pán Mazurek o (reakcie z pléna), keď mi tu hovorí pán Mazurek o tom, či je potrebné alebo nie je potrebné... (Prerušenie vystúpenia predsedajúcim.)